## Naputak o ispitivanju taksimetara na uređaju s valjcima

### NN 11/2006 (30.1.2006.), Naputak o ispitivanju taksimetara na uređaju s valjcima

# DRŽAVNI ZAVOD ZA MJERITELJSTVO

**286**

Temeljem članka 21. stavka 5. Zakona o mjeriteljstvu
(»Narod­ne novine« broj 163/03), ravnatelj Državnog zavoda za mjeriteljstvo
donosi

## NAPUTAK

### O ISPITIVANJU TAKSIMETARA NA UREĐAJUS VALJCIMA

1. OPĆE ODREDBE

1.1.      Ovim Naputkom
propisuje se način ispitivanja u postupku ovjeravanja taksimetara ugrađenih u
taksi vozila, radi utvrđivanja udovoljavanja mjeriteljskim i tehničkim
zahtjevima propisanim Pravilnikom o mjeriteljskim zahtjevima za taksimetre
(»Narod­ne novine«, br. 13/96) (u daljnjem tekstu:
Pravilnik).

2.2.      Ovim Naputkom
propisuje se način ispitivanja taksimetara na uređaju s valjcima.

2.3.      Prema
odredbama ovog Naputka obavljat će se ispitivanje u postupku prvog ovjeravanja,
redovnog ovjeravanja u popisanim vremenskim intervalima i izvanrednog ovjeravanja
po posebnom zahtjevu stranke.

1.4.      Ovjeravanje
taksimetara obavljaju Državni zavod za mjeriteljstvo u službenim prostorijama
Zavoda ili ovlaštenim servisima i ovlaštene pravne osobe, koje su ovlaštene za
ovjeravanje taksimetara.

2. OPREMA ZA ISPITIVANJE

1.1
Ispitivanje taksimetara obavlja se radnim etalonima koji moraju biti umjereni i
podešeni.

3. UVJETI ZA ISPITIVANJE
I OVJERAVANJE TAKSIMETARA

3.1.      Na
ispitivanje radi ovjeravanja primaju se taksimetri koji imaju valjano rješenje
o odobrenju tipa mjerila i moraju udovoljavati odredbama rješenja u pogledu
općih uvjeta, konstrukcije i potrebnih natpisa i oznaka.

3.2.      Na
ovjeravanje se ne primaju taksimetri koji ne udovoljavaju odredbama rješenja oodobrenju tipa mjerila i taksimetri koji nemaju rješenje o
odobrenju tipa mjerila.

3.3.      Na prvo i
izvanredno ovjeravanje primaju se samo taksimetri koje je u taksi vozilo
ugradio i ispitao ovlašteni servis, ovlašten za ugradnju i pripremu taksimetara
za ovjeravanje, o čemu je izdano izvješće o ispitivanju koje nije starije od 1
godine.

3.4.      Na redovno
ovjeravanje primaju se taksimetri koji su već bili ovjeravani, i kojima se nije
mijenjala tarifa naknada za prijevoz putnika i robe. Pri ispitivanju radi
ovjeravanja treba pisati ispitno izvješće.

3.5.      Izvješće o
ispitivanju taksimetra iz točke 3.3. ovog Naputka mora sadržavati podatke
navedene na obrascu DZM tx 01 koji je priložen ovom
Naputku i čini njegov sastavni dio.

3.6.      Ispitivanje
taksimetara obavlja se pri temperaturi okoline od 0 °C do 30 °C.

4. PRIPREMA ZA
ISPITIVANJE I OVJERAVANJE TAKSIMETARA

4.1.      Ispitivanje
taksimetra obavlja se radnim etalonom (u daljnjem tekstu: mjerni uređaj),
kojega treba provjeriti i podesiti, tako da se:

–          mjerni uređaj priključi
na davač impulsa i optički čitač oznaka uređaja s valjcima;

–          uključi mjerni uređaj i
pritiskom na tipku »0« izabrati opciju »podešavanje«, nakon čega se u izborniku
vidi srednja vrijednost koja iznosi »2000« kao stalnica
u omjeru 1:1;

–          izmjeri obod kotača s
navedenom stalnicom (2000);

–          izmjeri obod kotača,
tako da se izmjeri prijeđeni put kotača za pet punih okretaja i izmjerena
vrijednost podjeli s brojem 5;

–          u izborniku
»podešavanje« unese se korekcija za vrijednost izmjerenog puta.

4.2       Provjera
i podešavanje mjernog uređaja obvezno se obavlja nakon svakog postavljanja na
novoj lokaciji i najmanje jednom tjedno.

5. ISPITIVANJE
TAKSIMETARA

5.1.      Ispitivanje
taksimetara sastoji se od:

1.         provjere upisanih podataka u
ispitnom izvješću;

2.         usporedbe postavljene tarife
s važećim cjenikom;

3.         mjerenja radnog oboda
kotača;

4.         provjere prijeđenog puta u
kilometrima;

5.         provjere trajanja vremenskih
razmaka između nultog i prvog vremenskog tarifnog intervala;

6.         provjere trajanja vremenskog
razmaka između dva vremenska tarifna intervala;

7.         provjere programskih
parametara taksimetra;

5.2.      Provjera
stanja taksivozila obuhvaća:

–          provjeru podataka o
vlasniku i vozilu (iz osobne dokumentacije i prometne dozvole),

–          provjeru stanja žigova,
na taksimetru i na taksivozilu, postavljenih nakon
prethodne ovjere,

–          vizuelni
pregled instalacije koja spaja davač impulsa i taksimetar,

–          provjeru tlaka u pneumaticima vozila.

5.3       Usporedbom
postavljene tarife utvrđuje se da li je ta tarifa u skladu s važećim cjenikom
izdanim od nadležnog tijela (komore, taksiudruženja i
sl.).

5.4.      Mjerenje
radnog oboda kotača obavlja se na sljedeći način:

–          vozilo treba navesti na
mjerne valjke,

–          izabrati na pokazniku mjernog uređaja opciju »obod test«,

–          postaviti marker za
aktiviranje optičkog čitača i pokrenuti vozilo tako da se prekida zraka na
optičkom čitaču,

–          pokrenuti vozilo, tako
da kotač uradi najmanje tri puna okretaja, očitati srednju vrijednost oboda
kotača i provjeriti upis tog podatka u izvješću o ispitivanju.

5.5.      Provjera
prijeđenog puta izraženog u kilometrima obavlja se na sljedeći način:

–          izabrati na pokazniku mjernog uređaja opciju »mjerenje puta«,

–          pokrenuti ispitivano
vozilo i postupno povećavati brzinu koja je potrebna da taksimetar računa
prijeđeni put u iznos cijene vožnje (više od 20 km/h),

–          istovremeno pokrenuti
taksimetar i mjerni uređaj te prijeći put od 1 km,

–          zaustaviti vozilo i
prekinuti mjerenje puta te usporediti cijenu na taksimetru i izmjerenu
vrijednost na mjernom uređaju,

–          provjeriti upis tog
podatka u izvješću o ispitivanju,

–          dozvoljena pogreška u
zadanim uvjetima iznosi ± 3 %.

5.6.      Provjera
trajanja vremenskih razmaka:

1.         Provjera vremenskog razmaka
od nulte točke do prvog vremenskog tarifnog intervala obavlja se na sljedeći
način:

–          izabrati na pokazniku mjernog uređaja opciju »mjerenje vremena«,

–          uključiti taksimetar i
pokrenuti mjerenje,

–          provjeriti upis tog
podatka u izvješću o ispitivanju,

–          dozvoljena pogreška u
zadanim uvjetima iznosi ± 3 %.

2.         Provjera vremenskog razmaka
između dva vremenska tarifna intervala obavlja se na sljedeći način:

–          izabrati na pokazniku mjernog uređaja opciju »mjerenje vremena«,

–          uključiti taksimetar i
pokrenuti mjerenje,

–          provjeriti upis tog
podatka u izvješću o ispitivanju,

–          dozvoljena pogreška u
zadanim uvjetima iznosi ± 3 %.

3.         Ako je u taksivozilo
ugrađen pisač ispisati račun i priložiti ga uz izvješće o ispitivanju.

5.7.      Provjera
programskih parametara taksimetra koji nemaju »check sum«, obavlja se na sljedeći način:

–          provjeriti broj i
vrijednosti dodataka (vrijednosti određene tarifom),

–          provjeriti broj tarifa,

–          provjeriti vrijednosti
starta i skoka za svaku tarifu,

–          provjeriti automatske
tarife (noćna, nedjeljna, praznična).

5.8.      Provjerom
postavljenih parametara kod taksimetera koji imaju »check sum« utvrđuje se da li u
taksimetru upisana šifra odgovara određenom »check
sumu«. Provjeriti upis tog podatka u izvješću o ispitivanju.

6. TUMAČENJE REZULTATA
ISPITIVANJA

6.1.      Taksimetar je
ispravan ako udovoljava odredbama Pravilnika i odredbama točke 5. Naputka.

7. OZNAČAVANJE OVJERNIM
OZNAKAMA

7.1.      Taksimetar,
za koji se pri ispitivanju utvrdi da udovoljava odred­bama
točke 6. ovog Naputka, označavaju se državnim ovjernim
oznakama.

7.2.      Zahtjevatelju
se na poseban zahtjev izdaje ovjernica s privitkom
izvješća o ispitivanju.

8. ZAVRŠNA ODREDBA

8.1.      Ovaj Naputak
stupa na snagu osmog dana od dana objave u »Narodnim novinama«.

Klasa: 011-02/06-07/06

Urbroj: 558-06/21-06-1

Zagreb, 13. siječnja 2006.

Ravnatelj

Državnog zavoda za mjeriteljstvo

**dr****. sc. Marijan Andrašec, dipl. ing**., v. r.

![](dodatni/353093.gif)
![](dodatni/353094.gif)

Naputak, NN 11/2006-286